|  |  |  |
| --- | --- | --- |
| B O S N A I H E R C E G O V I N A |  | Б О С Н А И Х Е Р Ц Е Г О В И Н А |
| VIJEĆE MINISTARA | САВЈЕТ МИНИСТАРА |
| ***DIREKCIJA ZA EVROPSKE INTEGRACIJE*** |  |
| ***DIREKCIJA ZA EUROPSKE INTEGRACIJE*** | ***ДИРЕКЦИЈА ЗА ЕВРОПСКЕ ИНТЕГРАЦИЈЕ*** |

Bruxelles, 11. 12. 2024. godine

MEDIJIMA

**PRIOPĆENJE ZA MEDIJE**

**Potrebno ubrzati reforme**

Na osmom sastanku Pododbora za pravdu, slobodu i sigurnost, koji je održan 10. i 11. prosinca u Bruxellesu, ocijenjeno je kako je Bosna i Hercegovina u oblasti pravosuđa ostvarila određeni napredak, te da je potrebno ubrzati reforme.

Među narednim koracima koje Europska komisija očekuje od bh. vlasti u ovoj oblasti su provedba izmjena i dopuna Zakona o VSTV-u, usvajanje novog zakona o VSTV-u i zakona o sudovima BiH. Od vlasti u BiH se, također, očekuje usvajanje Strategije za reformu sektora pravde, zatim učinkovitu provedbu Revidirane državne strategije za rad na predmetima ratnih zločina te uvođenje presuda MKSJ-a i njegovih pravnih sljedbenika u domaće kaznene evidencije.

Europska komisija je pozdravila potpisivanje Sporazuma o pravosudnoj suradnji s Eurojust-om, koji je važan korak u borbi protiv korupcije, organiziranog kriminala i terorizma. Komisija je naglasila važnost osiguranja primjene ovog sporazuma, a jedan od koraka koji se očekuje od bh. vlasti je skoro usvajanje novog zakona o zaštiti osobnih podataka.

Na sastanku se razgovaralo o prevenciji rodno zasnovanog nasilja i zaštiti žrtava, boljoj zaštiti i uključenosti ranjivih skupina, osobito djece, pripadnika romske zajednice i LGBTI osoba. Razgovarano je i o aktivnostima na revidiranju Akcijskog plana za izvršenje presude Europskog suda za ljudska prava u predmetu Sejdić-Finci, te napretku u uspostavljanju preventivnog mehanizma protiv mučenja i zlostavljanja u BiH.

Europska komisija je ukazala na značaj usvajanja strateškog okvira za suradnju s civilnim društvom na svim razinama vlasti, te je ohrabrila bh. vlasti da uključe organizacije civilnog društva u monitoring europskih integracija.

U dijelu koji se odnosi na jamstva slobode izražavanja, medija i zaštite novinara Europska komisija je ocijenila kako je zabilježeno nazadovanje, te se od nadležnih vlasti u BiH očekuje da osiguraju dekriminalizaciju klevete sukladno preporukama Komisije. Također, potrebno je izraditi i usvojiti novi zakon o javnom RTV sistemu, zakon o elektroničkim komunikacijama, zakon o elektroničkim medijima i zakon o vlasništvu u medijima.

Europska komisija je pozdravila usvajanje nove Državne strategije o prevenciji i borbi protiv korupcije, te je istaknula kako je potrebno da druge razine vlasti u BiH usklade svoj strateški okvir s temeljnim principima ove strategije. Komisija je pozdravila i usvajanje novog Zakona o sprečavanju sukoba interesa na državnoj razini te je istakla potrebu njegovog daljnjeg usklađivanja s europskim standardima. Isto tako, potrebno je uskladiti zakonodavstvo entiteta i Brčko distrikta s međunarodnim standardima i najboljim europskim praksama prevencije i borbe protiv korupcije.

Razgovarano je o primjeni novog Zakona o slobodnom pristupu informacijama na državnoj razini i usvajanju novog pravnog okvira o pristupu informacijama u Brčko distriktu BiH te pravnom okviru vezanom za slobodno okupljanje na entitetskoj, kantonalnoj i razini Brčko distrikta BiH.

Europska komisija konstatirala je kako je BiH postigla određeni napredak u borbi protiv organiziranog kriminala. Među ostalim, istaknuti su usvajanje novog Zakona o sprečavanju pranja novca i financiranja terorističkih aktivnosti i suradnja s Europolom.

Europska komisija je pozvala bh. vlasti na brzo usvajanje izmjena i dopuna Kaznenog zakona BiH kako bi se uvele kaznene odredbe koje se odnose na terorizam, te na jačanje proaktivne razmjene informacija putem suradnje s Europolom.

Konstatirano je kako se upravljanje migracijama i dalje unapređuje, iako još uvijek iziskuje značajna poboljšanja. Europska komisija je, među ostalim, pozvala bh. vlasti na usvajanje zakona o graničnoj kontroli i na preuzimanje upravljanja privremenim prihvatnim centrima.

Potrebno je nastaviti usklađivati viznu politiku BiH s *acquisom* EU.

Direkcija za europske integracije